PMIndiaData/PMIndiaSum huggingface dataset:
ఆక్సిజన్ సరఫరా.. లభ్యతపై ప్రధాని ఉన్నతస్థాయి సమావేశం

దేశవ్యాప్తంగా ఆక్సిజన్ సరఫరాపై సమీక్ష, లభ్యతను పెంచే మార్గాంతరాలపై ప్రధానమంత్రి నరేంద్ర మోదీ తన అధ్యక్షతన ఉన్నతస్థాయి సమావేశం నిర్వహించారు. కాగా, ఆక్సిజన్ సరఫరా మెరుగుపరచేందుకు కొన్ని వారాలుగా తీసుకున్న చర్యల గురించి అధికారులు ఆయనకు వివరించారు. అయితే, వివిధ అంశాలపై వేగంగా స్పందించాల్సిన అవసరంపై ప్రధానమంత్రి మాట్లాడారు: ఆక్సిజన్ ఉత్పత్తి పెంపు, పంపిణీ ప్రక్రియ వేగవంతం, ఆరోగ్య సంరక్షణ సదుపాయాలకు ఆక్సిజన్ మద్దతు దిశగా వినూత్న మార్గాన్వేషణ అవశ్యమని ఆయన సూచించారు. వివిధ రాష్ట్రాల్లో ఆక్సిజన్ డిమాండ్ అంచనా, తదనుగుణంగా తగినంత సరఫరా కోసం ఆయా ప్రభుత్వాల సమన్వయంతో విస్తృత కసరత్తు చేస్తున్నట్లు ప్రధానికి వారు తెలిపారు. దీనివల్ల రాష్ట్రాలకు ఆక్సిజన్ సరఫరా స్థిరంగా పెరుగుతున్నదని వారు ప్రధానికి వివరించారు. ప్రస్తుతం 20 రాష్ట్రాల నుంచి రోజుకు 6,785 మెట్రిక్ టన్నుల వైద్యపరమైన ద్రవీకృత ఆక్సిజ‌న్‌కు డిమాండ్ ఉన్నదని వారు పేర్కొన్నారు. ఈ నేపథ్యంలో ఏప్రిల్ 21 నుంచి కేంద్ర ప్రభుత్వం ఆయా రాష్ట్రాలకు నిత్యం 6,822 మెట్రిక్ టన్నుల వంతున కేటాయిస్తున్నదని వెల్లడించారు. దీనికితోడు ప్రైవేటు, ప్రభుత్వ స్టీలుప్లాంట్లు, పరిశ్రమలు, ప్రాణవాయువు ఉత్పత్తిదారుల సహకారంతో వైద్యపరమైన ద్రవీకృత ఆక్సిజన్ లభ్యతను రోజుకు 3,300 మెట్రిక్ టన్నుల మేర పెంచినట్లు పేర్కొన్నారు. అంతేకాకుండా అత్యవసరంగా ఆక్సిజన్ అవసరం లేని పరిశ్రమలకు సరఫరాను నిషేధించినట్లు తెలిపారు. దేశంలోని వివిధ ప్రాంతాల్లో ఇప్పటికే మంజూరైన ‘పీఎస్ఎ’ ఆక్సిజన్ ప్లాంట్ల కార్యకలాపాలను వీలైనంత త్వరంగా ప్రారంభించేందుకు రాష్ట్రాలతో సంయుక్తంగా కృషి చేస్తున్నట్లు అధికారులు ప్రధానమంత్రికి తెలిపారు. ఆక్సిజన్ అవసరం ఉన్న వివిధ రాష్ట్రాలకు సజావుగా, కొరతలేకుండా సరఫరా అయ్యే విధంగా చూడాలని ప్రధానమంత్రి అధికారులను ఆదేశించారు. ఎక్కడైనా అవరోధాలుంటే అక్కడి స్థానిక పాలన యంత్రాంగానికి బాధ్యత అప్పగించాల్సిన అవసరాన్ని ఆయన ప్రస్తావించారు. ఆక్సిజన్ ఉత్పత్తి, సరఫరా పెంపు దిశగా వినూత్న మార్గాలు అన్వేషించాలని మంత్రులను కూడా ఆయన కోరారు. కాగా, క్రయోజనిక్ ట్యాంకర్ల లభ్యతను వేగంగా పెంచడం కోసం ప్రభుత్వం అనేక చర్యలు చేపట్టింది. ఇందులో భాగంగా ట్యాంకర్ల దిగుమతి, విమానాల్లో తరలింపు, కొత్తగా ఉత్పత్తిసహా నైట్రోజన్, ఆర్గాన్ ట్యాంకర్ల రూపురేఖలు మార్చేందుకు అధికారులు కృషి చేస్తున్నారు. రాష్ట్రాలకు వేగంగా ఆక్సిజన్ రవాణాపై చర్యలు చేపట్టాల్సిన అవసరాన్ని ప్రధానమంత్రి నొక్కిచెప్పారు. ఆక్సిజన్ ట్యాంకర్ల రవణా ఎక్కడా ఆగకుండా, సుదూరానికి చేర్చేవిధంగా రైల్వే సదుపాయాలను ఇప్పటికే వినియోగిస్తుండటంపైనా సమావేశం చర్చించింది. ఈ మేరకు తొలి ట్యాంకర్ల రవాణా రైలు 105 మెట్రిక్ టన్నుల వైద్యపరమైన ద్రవీకృత ఆక్సిజన్ (ఎల్ఎంఓ)తో ముంబై నుంచి విశాఖపట్నం చేరినట్లు అధికారులు తెలిపారు. మరోవైపు ఆక్సిజన్ సరఫరాలో ఒకదిశ నుంచి సమయం ఆదాకోసం ఖాళీ ట్యాంకర్లను రవాణా విమానాల ద్వారా ఆక్సిజన్ సరఫరాదారులకు చేరవేస్తున్నట్లు చెప్పారు. ఆక్సిజన్ వినియోగం సముచితరీతిలో ఉండేవిధంగా చూడాల్సిన అవసరం గురించి వైద్యరంగ ప్రతినిధులు ప్రస్తావించారు. ఆ మేరకు కొన్ని రాష్ట్రాల్లో తగు తనిఖీలవల్ల రోగులకు ఇబ్బంది వాటిల్లకుండానే ఆక్సిజన్ డిమాండ్ తగ్గిందని వారు గుర్తుచేశారు. అక్రమ నిల్వదారులపై రాష్ట్ర ప్రభుత్వాలు కఠినంగా వ్యవహరించాల్సిన అవసరాన్ని ప్రధానమంత్రి ఈ సందర్భంగా నొక్కిచెప్పారు. ఈ సమావేశంలో మంత్రిమండలి కార్యదర్శి, ప్రధాని ముఖ్య కార్యదర్శి, దేశీయాంగ-ఆరోగ్య శాఖల కార్యదర్శులతోపాటు వాణిజ్య-పరిశ్రమల శాఖ, రోడ్డు రవాణా శాఖ, ఔషధ నియంత్రణ శాఖ, నీతి ఆయోగ్ అధికారులు కూడా పాల్గొన్నారు.
ఇండియా ఉజ్బెకిస్తాన్ మధ్య వ్యవసాయం మరియు అనుబంధ రంగాల్లో సహకార ఒప్పందానికి కేంద్ర మంత్రివర్గం ఆమోదం

ఇండియా ఉజ్బెకిస్తాన్ మధ్య వ్యవసాయం మరియు అనుబంధ రంగాల్లో సహకార ఒప్పందం కుదుర్చుకోవాలనే ప్రతిపాదనకు ప్రధానమంత్రి శ్రీ నరేంద్ర మోడీ అధ్యక్షతన జరిగిన మంత్రివర్గ సమావేశం ఆమోదించింది . రెండు దేశాల మధ్య ఒప్పందం వల్ల దిగువ పేర్కొన్న క్షేత్రాలలో రెండు దేశాలు పరస్పరం సహకరించుకుంటాయి. i) చట్టాలు, ప్రమాణాలు, ఉత్పత్తుల నమూనాలకు సంబంధించి ఉభయులకు హితమైన సమాచారం ఇచ్చిపుచ్చుకోవడం ii) ఉజ్బెకిస్తాన్ లో ఉమ్మడి వ్యవసాయ సముదాయాలు ఏర్పాటు చేయడం iii) పంటల ఉత్పత్తి , వాటి వైవిధ్యానికి సంబంధించిన అనుభవం మార్పిడి iv) ఆధునిక సాంకేతిక పరిజ్ఞానంతో విత్తన ఉత్పత్తిలో అనుభవాల మార్పిడి; రెండు దేశాలలో అమల్లో ఉన్న చట్టాల ప్రకారం సీడ్ సర్టిఫికేషన్ కు సంబంధించిన సమాచారాన్ని మార్పిడి చేసుకోవడం; ఉభయులకు ప్రయోజన కరమైన రీతిలో విత్తన నమూనాలను మార్పిడి చేసుకోవడం v) వ్యవసాయం మరియు నీటిపారుదలతో పాటు అనుబంధ రంగాలలో నీటి వినియోగ సామర్ధ్యం పెంపొందించడానికి సాంకేతిక పరిజ్ఞానాన్ని వినియోగించుకోవడం vi) జన్యుశాస్త్రం, మొక్కల పెంపకం బయోటెక్నాలజీ, మొక్కల సంరక్షణ, భూ సంరక్షణ, యాంత్రీకరణ, నీటి వనరులు వంటి రంగాలలో ఉమ్మడిగా శాస్త్రీయ పరిశోధనలు జరపడం మరియు పరిశోధన ఫలితాలను ఆచరణలోకి తేవడం vii) మొక్కల్లో రోగనిరోధక శక్తిని పెంపొందించడంలో, వాటి నిర్బంధ సంరక్షణలో అభివృద్ధి, సహకారాన్ని విస్తరించడం viii) పశుపోషణ, సంరక్షణతో సహా పశుగణాభివృద్ధి, కోళ్లపెంపకం, జన్యు సంబంధ అంశాల పరిశీలన, రోగనిరోధక శక్తిని పెంపొందించడానికి అవసరమైన సౌకర్యాలను కల్పించడం ix) వ్యవసాయం, ఆహార పరిశ్రమకు సంబంధించిన పరిశోధనా సంస్థల మధ్య శాస్త్రీయ మరియు ఆచరణాత్మక కార్యకలాపాలను (మేళాలు, ప్రదర్శనలు, సదస్సులు, గోష్ఠులు ఏర్పాటు చేయడం) గురించిన సమాచారం మార్పిడి x) ఉమ్మడిగా ఫుడ్ ప్రాసెసింగ్ యూనిట్ల ఏర్పాటుకు గల అవకాశాల అన్వేషణ xi) ఉభయుల ఆమోదం మేరకు మరే ఇతర సహకారం అందించుకోవడం ఈ ఒప్పందం మేరకు రెండు దేశాలకు చెందిన ప్రతినిధులతో కూడిన జాయింట్ వర్కింగ్ గ్రూప్ ఏర్పాటుకు అవకాశం ఉంటుంది. ఈ బృందం ఒప్పందం అమలులో ఎదురయ్యే సమస్యలకు పరిష్కారం సూచిస్తుంది మరియు ఒప్పందం సజావుగా అమలయ్యేందుకు అవసరమైన సహకారం కోసం ప్రణాళికలు రూపొందిస్తుంది. భాగస్వామ్య పక్షాలు నిర్దేశించిన పనులు అమలు జరిగే తీరును పర్యవేక్షిస్తుంది. వర్కింగ్ గ్రూప్ సమావేశాలు ప్రతి రెండేళ్లకోసారి వైకల్పికంగా ఇండియాలో, ఉజ్బెకిస్తాన్ లో జరుగుతాయి. సంతకాలు జరిగిన రోజు నుంచి ఐదేళ్ళపాటు ఒప్పందం అమలులో ఉంటుంది. ఆ తర్వాత మరో ఐదేళ్ల చొప్పున దానంతట అదే పొడిగించబడుతుంది. భాగస్వామ్య పక్షాలలో ఏ ఒక్కరు కోరినా, ఒప్పందం రద్దును గురించి వారి నుంచి నోటీసు అందిన ఆరు నెలల తర్వాత ఒప్పందం రద్దవుతుంది.
శ్రీ లంక ప్రధాని శ్రీ మహిందా రాజపక్షె తో టెలిఫోన్ లో సంభాషించిన ప్ర‌ధాన‌ మంత్రి

శ్రీ లంక ప్రధాని శ్రీ మహిందా రాజపక్షె తో ప్ర‌ధాన మంత్రి శ్రీ న‌రేంద్ర మోదీ ఈ రోజు న టెలిఫోన్‌ లో మాట్లాడారు. శ్రీ మహిందా రాజపక్షె తొలి సారి గా శ్రీ లంక పార్లమెంటు లో అడుగుపెట్టినప్పటి నుండి 50 సంవత్సరాలు పూర్తి అయిన సందర్భం లో ప్ర‌ధాన మంత్రి శ్రీ మోదీ ఆయన కు అభినందన లు తెలిపారు. శ్రీ రాజపక్షె తన సుదీర్ఘ వృత్తిజీవనం లో శ్రీ లంక అభివృద్ధి కి అందించిన తోడ్పాటుల ను ప్ర‌ధాన‌ మంత్రి గుర్తు కు తెచ్చారు. అలాగే, రాబోయే కాలం లో కూడా శ్రీ రాజపక్షె రాణించాలి అనే అభిలాష ను శ్రీ మోదీ వ్యక్తం చేశారు. శ్రీ లంక లోని భారతీయ మూలాలు గల తమిళుల యొక్క ప్రముఖ నేతల లో ఒకరైన శ్రీ అరుముగన్ థోండామన్ నిన్నటి రోజు న అకస్మాత్తు గా కన్నుమూయడం పట్ల ప్ర‌ధాన మంత్రి శ్రీ న‌రేంద్ర మోదీ తన సంతాపాన్ని వ్యక్తం చేశారు. భారతదేశాని కి మరియు శ్రీ లంక కు మధ్య అభివృద్ధి ప్రధానమైన భాగస్వామ్యాన్ని ముందుకు తీసుకు పోవడం లో శ్రీ థోండామన్ పోషించిన పాత్ర ను ప్రధాన మంత్రి జ్ఞాపకాని కి తెచ్చుకొన్నారు. కోవిడ్-19 విశ్వమారి కారణం గా ఇరు దేశాల లో ఆరోగ్య రంగం పైన మరియు ఆర్థిక రంగం పైన ప్రసరించే ప్రతికూల ప్రభావాన్ని గురించి, మరి ఆ ప్రభావాన్ని ఎదుర్కొనేందుకు తీసుకొంటున్న చర్యల ను గురించి నేత లు చర్చించారు. సవాళ్ల తో నిండిన ఈ కాలం లో శ్రీ లంక కు సాధ్యమైన అన్ని విధాలు గాను సాయపడేందుకు భారతదేశం సిద్ధం గా ఉంది అంటూ శ్రీ రాజపక్షె కు ప్రధాన మంత్రి హామీ ని ఇచ్చారు.
భోపాల్ లో శౌర్య‌స్మార‌క్ ను ప్రారంభించిన ప్ర‌ధాన మంత్రి; బహిరంగ సభలో ప్రసంగించారు

ప్ర‌ధాన మంత్రి శ్రీ న‌రేంద్ర‌ మోదీ ఈ రోజు భోపాల్ లో ప్ర‌జ‌ల‌ను ఉద్దేశించి ప్ర‌సంగించారు. శౌర్య‌ స్మార‌క్ ను ఆయన ప్రారంభించారు. ఈ సందర్భంగా జ‌రిగిన బ‌హిరంగ స‌భ‌లో మాజీ సైనికులు పెద్ద సంఖ్య‌లో పాల్గొన్నారు. భార‌తదేశ సైనికులను మాన‌వ‌తా ప్రతీకగా ప్ర‌ధాన మంత్రి అభివర్ణించారు. ప్ర‌కృతి విపత్తు వచ్చిన ప్రతి సారీ భార‌తీయ సాయుధ ద‌ళాల‌కు చెందిన జ‌వానులు వారి ప్రాణాల‌ను ఎలా పణంగా పెట్టిందీ ఆయ‌న గుర్తు చేశారు. క్ర‌మ‌శిక్ష‌ణ‌, ప్ర‌వ‌ర్త‌న కొల‌బద్దలుగా చూస్తే భార‌తీయ సాయుధ బలగాలు ప్ర‌పంచంలోనే అత్యుత్త‌మ స్థానంలో నిలుస్తాయ‌ని ప్ర‌ధాన మంత్రి అన్నారు. ప్ర‌పంచంలో ఎక్క‌డకు శాంతిద‌ళాన్ని మోహ‌రించాల్సివ‌చ్చినా దానికి ప్ర‌ప్ర‌థ‌మంగా సేన‌ల‌ను అందించే దేశాల్లో భార‌తదేశం ఒక‌ట‌ని ఆయ‌న చెప్పారు. ఇటీవ‌ల యెమెన్ లో సంక్షోభం చెల‌రేగిన‌ప్పుడు భార‌తీయ సాయుధ ద‌ళాలు యెమెన్ పౌరుల‌నే కాకుండా ప‌లు దేశాల పౌరుల‌ను కూడా అక్క‌డ నుండి ఖాళీ చేయించిన విష‌యం ఆయ‌న గుర్తు చేశారు. భార‌తీయులు ఎప్పుడూ ఇత‌ర దేశాల భూభాగాలను ఆశించలేదు అని ప్రధాన మంత్రి చెప్పారు. మానవీయ విలువలను పరిరక్షించవలసివచ్చిన సమయాలలో భారతీయ సాయుధ దళాలు సందర్భానికి తగినట్లుగా నడచుకోవడంలో ఎన్నడూ విఫలం కాలేదు అని ఆయన స్పష్టంచేశారు. ప్ర‌పంచ యుద్ధాలు భార‌త‌దేశం ప్ర‌క‌టించిన యుద్ధాలు కావు, కానీ భార‌తీయ సైనికులు ఎందరో విదేశీ భూభాగాలను కాపాడడం కోసం వారి ప్రాణాలను సైతం త్యాగం చేశార‌ని ప్ర‌ధాన మంత్రి గుర్తు చేశారు. మ‌న జ‌వానులు చేసిన త్యాగాల‌ను మ‌నం మరచిపోకూడదు, వారు చేసిన త్యాగాలను ప్రపంచం సైతం మరువకుండా మనం చూడవలసి ఉంది అని ఆయన చెప్పారు. జవానుల్లోని నైతిక స్థైర్య‌మే భార‌తీయ సాయుధ ద‌ళాలకున్న బ‌లం. ఆ బ‌లం 125 కోట్ల మంది భార‌తీయుల మ‌ద్ద‌తు నుండి సంక్ర‌మిస్తోందని ఆయన అన్నారు. నిరంతర నిఘా యే స్వేచ్ఛకు చెల్లించవలసిన మూల్యం అని ప్రధాన మంత్రి పేర్కొంటూ, దేశ సరిహద్దులను కాపాడుతున్న జవానుల పరాక్రమాన్ని అభినందించారు. భార‌తీయ సాయుధ దళాల త్యాగాల‌ ఘనమైన సంప్రదాయాలను కొనియాడుతూ హిందీ క‌వులు శ్రీ మ‌ఖ‌న్ లాల్ చ‌తుర్వేది, శ్రీ రాంధారీ సింగ్ దిన‌క‌ర్ లు రాసిన క‌విత‌లను ప్ర‌ధాన మంత్రి ఉటంకించారు. కేంద్ర ప్రభుత్వం మాట ఇచ్చిన మేరకు ‘ఒక ర్యాంకు-ఒక పింఛ‌ను’ ను నెరవేర్చినట్లు ప్ర‌ధాన మంత్రి తెలిపారు. అలాగే, మాజీ సైనికుల శ్రేయం కోసం తీసుకున్న ఇతర చ‌ర్య‌ల‌ను గురించి కూడా ఆయ‌న వివ‌రించారు.
ప్రధానమంత్రి చేతుల మీదుగా అక్టోబరు 11న ‘ఇండియన్‌ స్పేస్‌ అసోసియేషన్‌’ ప్రారంభం

ప్రధానమంత్రి శ్రీ నరేంద్ర మోదీ 2021 అక్టోబరు 11న ‘ఇండియన్‌ స్పేస్‌ అసోసియేషన్‌’ (ఇస్పా-ఐఎస్‌పీఏ)ను వీడియో కాన్ఫరెన్స్‌ సదుపాయం ద్వారా ప్రారంభిస్తారు. ఈ విశిష్ట సందర్భంగా అంతరిక్ష పరిశ్రమ ప్రతినిధులతో ఆయన సంభాషిస్తారు. ఇండియన్‌ స్పేస్‌ అసోసియేషన్‌ (ఐఎస్‌పీఏ) గురించి ‘ఇస్పా’ అన్నది అంతరిక్ష-ఉపగ్రహ సంబంధిత అగ్రశ్రేణి పరిశ్రమల సంఘం. భారత అంతరిక్ష పరిశ్రమ రంగానికి సమష్టి గళంగా ఉండాలని ఇది ఆకాంక్షిస్తుంది. ప్రభుత్వం, అనుబంధ సంస్థలుసహా భారత అంతరిక్ష రంగంలోని భాగస్వాములందరితో విధానపరమైన సలహా సంప్రదింపులలో మమేకం కావడానికి ఇది కృషి చేస్తుంది. స్వయం సమృద్ధ భారతంపై ప్రధానమంత్రి స్వప్న సాకారాన్ని ప్రతిధ్వనింపజేస్తూ- అంతరిక్ష రంగంలో భారతదేశం స్వావలంబన సాధించడంతోపాటు ప్రపంచానికి మార్గదర్శకం కాగల రీతిలో సాంకేతికంగా ముందంజ వేయడానికి ‘ఇస్పా’ సహకరిస్తుంది. అంతరిక్ష-ఉపగ్రహ సాంకేతిక పరిజ్ఞానాల్లో అత్యాధునిక సామర్థ్యాలుగల, దేశీయంగా ఎదిగిన ప్రముఖ సంస్థలతోపాటు అంతర్జాతీయ కార్పొరేషన్లు ‘ఇస్పా’కు ప్రాతినిధ్యం వహిస్తాయి. కాగా, “లార్సన్ అండ్‌ టూబ్రో, నెల్కో (టాటా గ్రూప్), వన్‌వెబ్, భారతీ ఎయిర్‌టెల్, మ్యాప్‌మైఇండియా, వాల్‌చంద్‌నగర్ ఇండస్ట్రీస్, అనంత్ టెక్నాలజీ లిమిటెడ్” సంస్థలు వ్యవస్థాపక సభ్యత్వం కలిగి ఉన్న ‘ఇస్పా’లో “గోద్రెజ్, హ్యూస్ ఇండియా, అజిస్టా-బీఎస్‌టీ ఎయిరోస్పేస్‌ ప్రైవేట్‌ లిమిటెడ్‌, బీఈఎల్‌, సెంటమ్ ఎలక్ట్రానిక్స్, మాక్సర్ ఇండియా”లకు కీలక సభ్యత్వం ఉంది.
జియాలజీ, మైనింగ్, ఖనిజ వనరుల రంగాల్లో సహకారానికి భారత, జింబాబ్వే ప్పందానికి కేబినెట్ ఆమోదం

ప్రధానమంత్రి శ్రీ నరేంద్రమోదీ నాయకత్వంలోని కేంద్ర కేబినెట్ సమావేశంలో 2018 నవంబర్ 3వ తేదీన హరారేలో భారత, జింబాబ్వే మధ్య జియాలజీ, గనులు, ఖనిజ వనరుల విభాగంలో సహకారానికి కుదిరిన ఒప్పందానికి ఆమోదముద్ర వేసింది. ప్రధానాంశాలు… ఈ దిగువ అంశాల్లో సహకరించుకోవడం ఈ ఒప్పందం లక్ష్యం. – వనరులు, చట్టాలు, అభివృద్ధి వ్యూహాలపై సమాచార మార్పిడికి సెమినార్ల నిర్వహణ – సహకారం కోసం అంగీకారానికి వచ్చిన వివిధ సంస్థల మధ్య సాంకేతిక పరిజ్ఞానాల బదిలీ – విలువ జోడింపునకు ప్రోత్సహించడం – గనుల రంగంలో పెట్టుబడి అవకాశాల అన్వేషణ వీటి వల్ల కీలక పత్రాల తయారీ, పంపిణీ తేలికవుతుంది. నవ్యతకు పట్టం కట్టే లక్ష్యం నెరవేరుతుంది. ప్రయోజనం… పరస్పర సహకారానికి గుర్తించిన రంగాల్లో భారత, జింబాబ్వే సంస్థాగత యంత్రాంగం ఏర్పాటు చేసుకునేందుకు ఈ ఒప్పందం దోహదకారి అవుతుంది.
పవిత్ర మాసమైన రమ్ జాన్ ఆరంభమైన సందర్భంగా ప్రజలకు ప్రధాన మంత్రి అభినందనలు

పవిత్ర మాసమైన రమ్ జాన్ మొదలైన సందర్భంగా ప్రజలకు ప్రధాన మంత్రి శ్రీ న‌రేంద్ర మోదీ అభినందనలు తెలిపారు. “రమ్ జాన్ ఆరంభమైన సందర్భంలో ఇవే నా అభినందనలు. ఈ పుణ్య మాసం ప్రపంచవ్యాప్తంగా శాంతిని, సామరస్యాన్ని, అందరూ కలిసివుండేటటువంటి చైతన్యాన్ని పెంపొందించుగాక ” అని ప్రధాన మంత్రి తన సందేశంలో పేర్కొన్నారు.
ఉన్న‌త విద్య రంగంలో భార‌త్‌, కెన‌డాల మ‌ధ్య ఎంఓయూ పున‌రుద్ధ‌ర‌ణ‌

ఉన్న‌త విద్య రంగంలో భార‌త్‌, కెన‌డాల మ‌ధ్య స‌హ‌కారం అంశంపై ఒక అవ‌గాహ‌న పూర్వ‌క ఒప్పందం (ఎంఓయూ)ను పున‌రుద్ధ‌రించుకోవ‌డానికి కేంద్ర మంత్రివ‌ర్గ స‌మావేశం ఆమోదం తెలిపింది. ఈ స‌మావేశానికి ప్ర‌ధాని శ్రీ న‌రేంద్ర మోదీ అధ్య‌క్ష‌త వ‌హించారు. ఉన్న‌త విద్య రంగంలో భార‌త్‌, కెన‌డాల మ‌ధ్య ఇప్ప‌టికే ఉన్న భాగ‌స్వామ్యాల‌ను మ‌రింత ప‌క్కాగా అమ‌లుచేయ‌డానికి ఈ ఎంఓయూ తోడ్ప‌డ‌నుంది. నేప‌థ్యం: ఉన్న‌త విద్య రంగంలో భార‌త్‌, కెన‌డాల మ‌ధ్య స‌హ‌కారం అంశంపై 2010 జూన్ లో ఒక అవ‌గాహ‌న పూర్వ‌క ఒప్పందం (ఎంఓయూ) పై సంత‌కాలు జ‌రిగాయి. ఈ ఎంఓయూ కాల ప‌రిమితి ఐదేళ్ళు. ఎంఓయూ లో పేర్కొన్న ప్ర‌కారం ఐదేళ్ళు పూర్త‌యిన త‌ర్వాత మ‌రో ఐదేళ్ళ‌పాటు దీనిని పున‌రుద్ధ‌రించుకోవాల‌ని నియ‌మం పెట్టుకున్నారు. భార‌త్ – కెన‌డాల‌లో ఉన్నత విద్యాసంస్థ‌ల మ‌ధ్య స‌మ‌న్వయానికి అపార అవ‌కాశాలు ఉన్నాయ‌ని గుర్తించి, ఉన్న‌త విద్య – ప‌రిశోధ‌న రంగంలో ద్వైపాక్షిక సంబంధాల‌ను ముమ్మ‌రం చేసుకోవ‌డానికి ఈ ఎంఓయూ ను పున‌రుద్ధ‌రించాల‌ని ప్ర‌తిపాదించారు.
ఢిల్లీ లో ఏడు జిపిఆర్ఎ కాలనీల పునరాభివృధికి మంత్రివర్గ ఆమోదం

ఢిల్లీ లోని ఏడు జనరల్ పూల్ రెసిడెన్షియల్ అకామడేషన్ (జిపిఆర్ఎ) కాలనీల పునరాభివృద్ధి ప్రతిపాదనకు మంత్రిమండలి ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ ఈ రోజు జరిగిన కేంద్ర మంత్రివ‌ర్గ స‌మావేశానికి అధ్య‌క్ష‌త వ‌హించారు. సరోజిని నగర్, నేతాజి నగర్ మరియు నౌరోజి నగర్ కాలనీలను నేషనల్ బిల్డింగ్స్ కన్ స్ట్రక్షన్ కార్పొరేషన్ (ఎన్బిసిసి) ద్వారానూ, కస్తూర్బా నగర్, త్యాగరాజ్ నగర్, శ్రీనివాసపురి మరియు మహమ్మద్ పూర్ కాలనీలను సెంట్రల్ పబ్లిక్ వర్క్ స్ విభాగం (సిపిడబ్ల్యుడి) ద్వారానూ రీడెవలప్ చేస్తారు. ఈ కాలనీలలో ఇప్పుడు టైప్-I నుండి టైప్-IV వరకు ఇంచుమించు 7.49 లక్షల చదరపు మీటర్ల బిల్డప్ ఏరియా (బియుఎ)తో ఉన్న 12, 970 నివాస గృహాలనూ, అలాగే టైప్-II నుండి టైప్-VI వరకు సుమారు 29.18 లక్షల చదరపు మీటర్ల బియుఎ తో ఉన్న 25,667 నివాస గృహాలను ఇతర సాంఘిక మౌలిక సదుపాయాలతో సహా అభివృద్ధి చేయనున్నారు. ఈ ప్రాజెక్టులో భాగంగా నేతాజి నగర్ లో సుమారు 2.42 లక్షల చదరపు మీటర్ల విస్తీర్ణంలో ప్రభుత్వ కార్యాలయ వసతిని సైతం అభివృద్ధి చేస్తారు. 30 ఏళ్ల పాటు నిర్వహణ మరియు మరమ్మత్తుల ఖర్చులు కలుపుకొని ఈ ప్రాజెక్టు కు మొత్తం అంచనా వ్యయం రూ.32,835 కోట్లు కావచ్చు. రింగ్ రోడ్డుకు ఆనుకుని ఉన్న నౌరోజి నగర్ మరియు సరోజిని నగర్ లోని కొన్ని ప్రాంతాలలో గల వాణిజ్యపరమైన బి యు ఎ ను విక్రయించడం ద్వారా స్వీయ ఆర్ధిక సహాయం (సెల్ఫ్ ఫైనాన్సింగ్) పద్ధతిలో ఈ ప్రాజెక్టును అమలు చేస్తారు. ఈ ప్రాజెక్టును దశలవారీగా ఐదు సంవత్సరాలలో పూర్తి చేస్తారు. పూర్వ రంగం: జాతీయ రాజధాని ప్రాంతం (ఎన్సిఆర్)లో ప్రస్తుతం ప్రభుత్వ వసతి అవసరమైనంతగా లేదు. దీనితో ప్రభుత్వ అధికారులు తమకు అనువైన గృహ వసతి కోసం వేచి ఉండవలసి వస్తోంది. దీనిని ట్టణాభివృద్ధి శాఖ దృష్టిలో పెట్టుకొని ప్రస్తుతం పాతబడిన, శిథిలావస్థలో ఉన్న గృహ సముదాయాలను పునరాభివృద్ధి చేయాలన్న ఒక ప్రతిపాదనను సిద్ధం చేసింది. మాస్టర్ ప్లాన్ ఢిల్లీ (ఎంపిడి)- 2021 ప్రకారం భూవనరులను సాధ్యమైనంత ఎక్కువగా వినియోగించుకోవడం ద్వారాను మరియు గృహ యూనిట్ లను పెంచి గృహాలను నిర్మించాలని ప్రతిపాదించింది. ఈ క్రమంలో హరిత భవన నిర్మాణ నియమావళి సహా ఆధునిక నిర్మాణ సాంకేతిక విజ్ఞానాన్ని ఉపయోగించనున్నారు. అలాగే ఘన రూప, ద్రవ రూప వ్యర్ధ పదార్ధాల యాజమాన్య సదుపాయాలను కాలనీలలోనే ఏర్పాటు చేయనున్నారు.
వైద్యపరంగా గర్భస్రావం (సవరణ) బిల్లు-2020కి కేంద్ర మంత్రిమండలి ఆమోదం

ప్రధానమంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రిమండలి ‘‘వైద్యపరంగా గర్భస్రావం (సవరణ) బిల్లు-2020కు ఆమోదం తెలిపింది. ప్రస్తుతం ‘‘వైద్యపరంగా గర్భస్రావ చట్టం-1971’’ అమలు లో ఉన్న నేపథ్యం లో దీన్ని సవరించే దిశ గా మంత్రిమండలి తాజా బిల్లు ను ఆమోదించింది. ఈ సవరణ బిల్లు ను రానున్న పార్లమెంటు సమావేశాల సందర్భం గా ప్రభుత్వం సభ లో ప్రవేశపెట్టనుంది. ప్రతిపాదిత సవరణలో ముఖ్యాంశాలు: • గర్భస్థ పిండం 20 వారాల దశ లో ఉన్నపుడు ఒక వైద్యసేవా ప్రదాత (వైద్య నిపుణుడు) అభిప్రాయం తో వైద్యపరం గా గర్భస్రావం చేసేందుకు ఇప్పటిదాకా వీలుంది. ఈ నేపథ్యం లో గర్భస్థ పిండదశ వ్యవధిని 20-24 వారాల కు పెంచడంతోపాటు వైద్యపరం గా గర్భస్రావాని కి ఇద్దరు వైద్య నిపుణుల అభిప్రాయాన్ని తప్పనిసరి చేస్తూ ప్రభుత్వం తాజా సవరణను ప్రతిపాదించింది. • ప్రత్యేక వర్గం మహిళల విషయం లో 20 నుంచి 24వారాల కు పెంచిన గర్భస్థ పిండ దశ వ్యవధి గురించి వైద్యపరం గా గర్భస్రావం నిబంధనల సవరణ సందర్భం గా నిర్వచిస్తారు. తదనుగుణం గా ‘‘అత్యాచారం, వావివరుసల్లేని బలాత్కారపు సంబంధం’ వంటి సంఘటనల బాధితులు (దివ్యాంగులు, మైనర్ల)’’ వంటివారిని ఈ చట్టపరిధి లో చేరుస్తారు. • అయితే, గర్భస్థ పిండం అసాధారణ లోపాల తో ఉన్నట్లు వైద్యుల బోర్డు నిర్ధారించే సందర్భాల్లో గర్భస్రావాని కి పిండదశ వ్యవధి పరిమితి వర్తించదు. సంబంధిత వైద్య బోర్డు ఏర్పాటు, సభ్యుల నియామకం, విధులు తదితరాల ను ఈ చట్టం కింద నిబంధనల్లో చేరుస్తారు. • గర్భస్రావం చేయించుకున్న మహిళ పేరు, ఇతర వివరాల ను అప్పటికి అమలులో గల చట్టం నిర్దేశించిన వ్యక్తి కి మినహా మరెవరికీ వెల్లడించరాదు. చికిత్స లో భాగం గా, వంశాభివృద్ధి, మానవతా దృక్పథం/సామాజిక కారణాల ప్రాతిపదికన మహిళల కు సురక్షిత, చట్టబద్ధ గర్భస్రావ సేవలు విస్తరించేలా చూడటమే ‘‘వైద్యపరం గా గర్భస్రావం బిల్లు-2020’’ లక్ష్యం. ప్రతిపాదిత సవరణల లో కొన్ని ‘‘వైద్యపరం గా గర్భస్రావ చట్టం-1971’’ లోని ఉప విభాగాల కు ప్రత్యామ్నాయం గానూ, కొన్ని విభాగాల కింద కొత్త నిబంధనల ను చేర్చడానికి ఉద్దేశించినవి. అంతేకాకుండా, కొన్ని నిర్దిష్ట పరిస్థితుల లో గర్భస్రావం కోసం గర్భస్థ పిండదశ వ్యవధి పరిమితి ని పెంచేందుకు, సురక్షిత సేవల అందుబాటుకు ఉద్దేశించినవి. కఠిన పరిస్థితుల నడుమ సమగ్ర, సురక్షిత గర్భస్రావం, సంరక్షణ సేవలపై రాజీపడే ప్రసక్తి లేకుండా చూడటం ఒక ప్రధానాంశం. మహిళల భద్రత, శ్రేయస్సు దిశగా ఇదొక ముందడుగు కాబట్టి అనేకమంది మహిళలు దీనిద్వారా లబ్ధిపొందుతారు. లైంగిక హింస కారణం గా గర్భం దాల్చడం, గర్భస్థ పిండం అసాధారణ లోపాలకు గురికావడం వంటి కారణాలవల్ల వయసు, గర్భస్థ పిండదశ వ్యవధి పరిమితుల ను అధిగమించి మహిళలు గర్భస్రావం చేయించుకోవాల్సిన ప్రమాదకర పరిస్థితులు ఏర్పడుతున్నాయి. దీంతో గర్భస్రావాని కి అనుమతి కోరుతూ ఇటీవలి కాలం లో కోర్టుల లో అనేక అభ్యర్థనలు దాఖలవుతున్నాయి. ఈ నేపథ్యం లో ప్రతిపాదిత గర్భస్థ పిండదశ వ్యవధి పెంపువల్ల మహిళల ఆత్మగౌరవం, స్వయం నిర్ణయాధికారం, గోప్యతల కు భరోసా ఇస్తూ వారికి న్యాయం లభించేలా చూడవచ్చు. వైద్యపరం గా సాంకేతికత ముందడుగుతోపాటు మహిళల కు సురక్షిత గర్భస్రావ సేవలు అందుబాటును పెంచే దిశగా వివిధ భాగస్వాముల తో, ఇతర మంత్రత్వ శాఖల తో విస్తృత సంప్రదింపుల అనంతరం కేంద్ర ఆరోగ్య, కుటుంబ సంక్షేమ మంత్రిత్వ శాఖ చట్టం లో సవరణల ను ప్రతిపాదించింది.
ప్రధాన మంత్రి తో డ‌బ్ల్యుటిఒ లాంఛన ప్రాయ స‌మావేశానికి హాజ‌ర‌వుతున్న మంత్రులు/సీనియ‌ర్ ఉన్న‌తాధికారుల భేటీ

డ‌బ్ల్యుటిఒ మంత్రుల స్థాయి లాంఛనప్రాయ స‌మావేశానికి హాజ‌ర‌వుతున్న మంత్రులు/సీనియ‌ర్ ఉన్న‌తాధికారులు ప్ర‌ధాన మంత్రి శ్రీ న‌రేంద్ర మోదీ ని ఈ రోజు క‌లుసుకొన్నారు. ఈ సంద‌ర్భంగా జ‌రిగిన సంభాష‌ణ‌లో, బ‌హుళ పాక్షిక వ్యాపారానికి సంబంధించిన వివిధ అంశాలు చ‌ర్చ‌కు వ‌చ్చాయి. ఈ మంత్రుల స్థాయి స‌మావేశానికి ఆతిథేయిగా వ్య‌వ‌హ‌రించ‌డంలో భార‌త‌దేశం తీసుకొన్న చొర‌వ‌ను ప‌లువురు మంత్రులు ప్ర‌శంసించారు. ప్ర‌ధాన మంత్రి ఉన్న‌తాధికారుల‌కు స్వాగ‌తం ప‌లుకుతూ, డ‌బ్ల్యుటిఒ మంత్రుల స్థాయి లాంఛనప్రాయ స‌మావేశంలో జరిగే సంప్ర‌దింపులు నిర్మాణాత్మ‌కంగా ఉంటాయన్న విశ్వాసాన్ని వెలిబుచ్చారు. నియ‌మాల పైన ఆధార‌ప‌డి ఉండేటటువంటి, అలాగే అంద‌రినీ క‌లుపుకొని పోయేట‌టువంటి మ‌రియు ఏకాభిప్రాయ సూత్రంపైన ఆధార‌ప‌డే ఒక బ‌హుళ పాక్షిక వ్యాపార వ్య‌వ‌స్థ‌ నెల‌కొనాల‌ని భార‌త‌దేశం నిబ‌ద్ధ‌త‌తో ఉందని ఆయ‌న పున‌రుద్ఘాటించారు. బ‌లవత్తరమైన వివాద ప‌రిష్కార యంత్రాంగమొకటి డ‌బ్ల్యుటిఒ యొక్క కీల‌క ప్ర‌యోజ‌నాల‌లో ఒక‌టి అని ఆయ‌న పేర్కొన్నారు. బ‌హుళ పాక్షిక వ్యాపార వ్య‌వ‌స్థ‌కు ఎదుర‌వుతున్న సవాళ్ళ‌కు ఎదురొడ్డి నిల‌వ‌డం ముఖ్య‌మ‌ని ప్ర‌ధాన మంత్రి చెప్పారు. దోహా విడ‌త మ‌రియు బాలి మంత్రిత్వ స్థాయి స‌మావేశంలో తీసుకొన్న నిర్ణ‌యాల‌ను ఇప్ప‌టికీ ఇంకా అమ‌లు చేయ‌వ‌ల‌సే ఉంద‌ని ఆయ‌న గుర్తుకు తెచ్చారు. ఎంత మాత్రం అభివృద్ధి చెంద‌ని దేశాల ప‌ట్ల ఒక ద‌యా పూరిత‌మైన వైఖ‌రిని అవ‌లంభించ‌వ‌ల‌సిన అవ‌స‌రం ఉంద‌ని ఆయ‌న మ‌రో మారు నొక్కి చెప్పారు. లాంఛ‌న ప్రాయ స‌మావేశానికి భార‌త‌దేశం ఇచ్చిన ఆహ్వానానికి చ‌క్క‌టి ప్ర‌తిస్పంద‌న ల‌భించ‌డం ప‌ట్ల ఆయ‌న సంతృప్తిని వ్య‌క్తం చేశారు. ఇది బ‌హుళ పాక్షిక వాదం మ‌రియు డ‌బ్ల్యుటిఒ సూత్రాల ప‌ట్ల ప్ర‌పంచ స్థాయి విశ్వాసాన్ని అభివ్యక్తీకరిస్తోంద‌ని ఆయ‌న అన్నారు. వాణిజ్యం మ‌రియు ప‌రిశ్ర‌మ‌ల శాఖ కేంద్ర మంత్రి శ్రీ సురేశ్ ప్ర‌భు ఈ కార్య‌క్ర‌మంలో పాలుపంచుకొన్నారు.
జాలియాంవాలా బాగ్ లో 1919వ సంవత్సరం లో ఇదే రోజు న అమరులైన వారికి శ్రద్ధాంజలిఘటించిన ప్రధాన మంత్రి

జాలియాంవాలా బాగ్ లో 1919వ సంవత్సరం లో ఇదే రోజు న ప్రాణ సమర్పణం చేసిన వారి కి ప్రధాన మంత్రి శ్రీ నరేంద్ర మోదీ శ్రద్ధాంజలి ని సమర్పించారు. జాలియాంవాలా బాగ్ స్మారక భవన సముదాయాన్ని పునర్ నవీకరించిన అనంతరం కిందటి సంవత్సరం లో ఆ స్మారకాన్ని ప్రారంభించిన కార్యక్రమం లో తాను చేసిన ప్రసంగాన్ని కూడా శ్రీ నరేంద్ర మోదీ శేర్ చేశారు. ప్రధాన మంత్రి ఒక ట్వీట్ లో – ‘‘జాలియాంవాలా బాగ్ లో 1919వ సంవత్సరం ఇదే రోజు న ప్రాణ సమర్పణం చేసిన వారి కి వందనాలు. వారి అసాధారణమైనటువంటి సాహసం మరియు బలిదానం రాబోయే తరాల కు ప్రేరణ ను అందిస్తూనే ఉంటుంది. గడచిన సంవత్సరం లో జాలియాంవాలా బాగ్ స్మారక భవన సముదాయాన్ని పునర్ నవీకరించిన తరువాత ఆ స్మారకాన్ని ప్రారంభించిన సమయం లో నేను ఇచ్చిన ఉపన్యాసాన్ని శేర్ చేస్తున్నాను https://t.co/zjqdqoD0q2 ’’ అని పేర్కొన్నారు.
ఒసాకా లో జ‌రిగే జి-20 స‌మిట్ కు బ‌య‌లుదేరే సందర్భం లో ప్ర‌ధాన మంత్రి విడుద‌ల చేసిన ప్ర‌క‌ట‌న‌

జి-20 స‌మిట్ కు హాజ‌రు కావ‌డం కోసం నేను జపాన్ లోని ఒసాకా కు వెళ్తున్నాను. మ‌న ప్ర‌పంచం ప్ర‌స్తుతం ఎదుర్కొంటున్న ప్ర‌ధాన స‌వాళ్ళ ను మరియు అవకాశాల ను గురించి ప్ర‌పంచం లోని ఇత‌ర నేత‌ల తో చ‌ర్చించ‌డం కోసం నేను ఎదురుచూస్తున్నాను. మ‌హిళ‌ల సాధికారిత, డిజిట‌లైజేష‌న్ మ‌రియు ఆర్టిఫిశ‌ల్ ఇంటెలిజెన్స్ ల‌కు సంబంధించిన అంశాలు, ఎస్‌డిజి ల సాధ‌న లో పురోగ‌తి, అలాగే ఉగ్ర‌వాదం, ఇంకా జ‌ల వాయు ప‌రివ‌ర్త‌న ల వంటి ప్ర‌ధాన‌మైన ప్ర‌పంచ స‌వాళ్ళ పరిష్కారం కోసం మ‌నం అంద‌రం ఉమ్మ‌డి గా చేస్తున్న ప్ర‌య‌త్నాలు ఈ శిఖ‌ర స‌మ్మేళ‌నం యొక్క కార్య‌క్ర‌మాల ప‌ట్టిక లో ప్ర‌ధానం గా చోటు చేసుకొంటున్నాయి. ప్ర‌స్తుతం వేగం గా మార్పు చెందుతున్న ప్ర‌పంచం లో నియ‌మాల పై ఆధార‌ప‌డివుండే అంత‌ర్జాతీయ క్ర‌మాన్ని ప‌రిర‌క్షించ‌డం కోసం కీల‌క‌మైన‌టువంటి సంస్క‌ర‌ణ కు లోనైన బ‌హుళ పార్శ్విక వాదాని కి మ‌న యొక్క బ‌ల‌మైన మ‌ద్ధ‌తు ను పున‌రుద్ఘాటించ‌డాని కి, మ‌రి దాని ని ఆచ‌ర‌ణ లోకి తీసుకు రావడాని కి ఈ శిఖ‌ర స‌మ్మేళ‌నం ఒక ముఖ్య‌మైన అవ‌కాశాన్ని ప్ర‌సాదించ‌నుంది. గ‌డ‌చిన అయిదు సంవ‌త్స‌రాల లో భార‌త‌దేశం పొందినటువంటి బలమైన అభివృద్ధియుత అనుభ‌వాన్ని వెల్ల‌డి చేసేందుకు ఒక వేదిక గా కూడా ఈ శిఖ‌ర స‌మ్మేళ‌నం దోహ‌ద‌ప‌డ‌నుంది. ఈ దృఢ‌మైన అభివృద్ధియుత అనుభ‌వం ప్ర‌గ‌తి తోను, స్థిర‌త్వం తోను కూడిన మార్గం లో సాగిపోయేందుకు ప్ర‌భుత్వాని కి భార‌త‌దేశ ప్ర‌జ‌లు ఒక తిరుగులేన‌టువంటి తీర్పు ను ఇచ్చేందుకు ఒక ప్రాతిప‌దిక గా నిల‌చింది. 2022వ సంవ‌త్స‌రం లో ఎప్పుడైతే- మేము మా స్వాతంత్య్రం యొక్క 75వ వార్షికోత్స‌వ సంవ‌త్స‌రం లో అడుగుపెడ‌తామో, మ‌రి అలాగే ఒక ‘న్యూ ఇండియా’ ను ప్ర‌వేశ‌పెట్టుకొంటామో- ఆ సంవ‌త్స‌రం లో జి-20 స‌మిట్ కు ఆతిథ్యాన్ని ఇచ్చే దిశ గా భార‌త‌దేశాని కి ఒసాకా స‌మిట్ ఒక ముఖ్య‌మైన‌టువంటి సోపానం గా కూడా ఉప‌యోగ‌ప‌డ‌నుంది. ఈ శిఖ‌ర స‌మ్మేళ‌నాన్ని పుర‌స్క‌రించుకొని మా యొక్క ప్ర‌ధాన భాగ‌స్వామ్య దేశాల నాయ‌కుల తో ముఖ్య‌మైన ద్వైపాక్షిక అంశాల పైన మ‌రియు ప్ర‌పంచ వ్యాప్తం గా ప్రాముఖ్యం క‌లిగిన అంశాల పైన సంభాష‌ణ‌ లు జ‌ర‌ప‌డం కోసం కూడా నేను నిరీక్షిస్తున్నాను. అదే స‌మ‌యం లో త‌దుప‌రి ర‌ష్యా, ఇండియా ఎండ్ చైనా (ఆర్ఐసి) లాంఛన ప్రాయం కానటువంటి శిఖర సమ్మేళనాని కి ఆతిథ్యాన్ని ఇచ్చేందుకు కూడా నేను వేచి ఉన్నాను. అంతేకాదు, బిఆర్ఐసిఎస్ (బ్రిక్స్ – బ్రెజిల్‌, ర‌ష్యా, ఇండియా, చైనా మ‌రియు ద‌క్షిణ ఆఫ్రికా), ఇంకా, జెఎఐ (జ‌పాన్‌, అమెరికా మ‌రియు ఇండియా) ల నాయ‌కుల తో లాంఛనప్రాయం కానటువంటి స‌మావేశాల లో పాలుపంచుకోవ‌డం కోసం కూడాను నేను ఎదురు చూస్తున్నాను.